О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа.

Taкoђe, предлаже се допуна овог закона ради усаглашавања са одредбама члана 17. ст. 1. и 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон и 138/22 – у даљем тексту: Закон о буџетском систему), којима је прописано да се таксе могу уводити само законом којим се може прописати њихова висина или се тим законом може дати право органу локалне власти да утврди њихову висину, а да се изузетно посебним законом може дати право кориснику јавних средстава који није корисник средстава буџета Републике Србије да утврди висину таксе за јавне услуге које пружа.

У периоду од последњих измена и допуна Закона о републичким административним таксама („Службени гласник РС”, бр. 43/03, 51/03-исправка, 61/05, 101/05-др. закон, 5/09, 54/09, 50/11, 93/12, 65/13-др. закон, 83/15, 112/15, 113/17, 3/18-исправка, 95/18, 86/19, 90/19-исправка, 144/20 и 138/22, у даљем тексту: Закон), донет је одређени број прописа у чијем спровођењу се врше радње, односно доносе списи за које се плаћају републичке административне таксе. С тим у вези одређени број министарстава доставио је иницијативе за измену и допуну Закона, и то: Министарство пољопривреде, шумарства и водопривреде, Министарство рударства и енергетике, Министарство унутрашњих послова, Министарство за рад, запошљавање, борачка и социјална питања, Министарство науке, технолошког развоја и иновација, Министарство заштите животне средине, Министарство грађевинарства, саобраћаја и инфраструктуре, Републички геодетски завод, као и организационa јединицa Министарства финансија – Управа царина.

Усклађивање Закона са другим прописима који су донети након последњих измена и допуна извршени су у следећим областима:

1. У области рударства и енергетике извршено је усклађивање са чл. 22. и 28. Закона о изменама и допунама Закона о енергетици („Службени гласник РСˮ, бр. 40/21) којим је прописано да се приликом утврђивања испуњености услова и захтева утврђених техничким прописима, прописима о заштити од пожара и експлозија, као и прописима о заштити животне средине и утврђивања испуњености прописаних услова у погледу стручног кадра за обављање енергетске делатности, више не израђују извештаји о испуњености услова, већ се спроводе инспекцијски надзори за утврђивање законитости и том приликом се израђују записници о инспекцијском надзору са утврђеним чињеничним стањем. Такође, више се не утврђује испуњеност услова и захтева утврђених прописима о енергетској ефикасности.
2. У области пољопривреде, шумарства и водопривреде врши се усклађивање са следећим прописима:

- чланом 16. Закона о средствима за заштиту биља, као и Правилником о документацији која се доставља у поступку признавања регистрације средства за заштиту биља на основу регистрације која је извршена у некој другој земљи („Службени гласник РСˮ, бр. 3/20) која је резултирала повећањем времена потребног за контролу повећаног обима документације која се доставља у том поступку, и тиме повећањем административне таксе.

- чланом 71. Закона о безбедности хране („Службени гласник РСˮ, бр. 41/09 и 17/19) којим је дат правни основ за увођење републичке административне таксе за извршена лабораторијска испитивања у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала у Дирекцији за националне референтне лабораторије, што је резултирало прописивањем 25 такси за лабораторијска испитивања која врши Дирекција за националне референтне лабораторије.

3. У области науке, технолошког развоја и иновација врши се усклађивање са Законом о иновационој делатности („Службени гласник РСˮ, бр. 129/21) којим је уређено да почев од 1. јануара 2023. године, Регистар субјеката националног иновационог система води Фонд за иновациону делатност, а успостављање новог регистра субјеката националног иновационог система је резултирало прописивањем нове таксе ради омогућавања поступка уписа иновативних субјеката у регистар.

4. У области унутрашњих послова врши се усклађивање са Законом о изменама и допунама Закона о странцима („Службени гласник РСˮ, бр. 62/23), којим су прописане нове одредбе, односно измењене постојеће одредбе које се односе на одобравање привременог боравка страним држављанима, одобравање сталног настањења, одобравање јединствене дозволе за боравак и рад страним држављанима што је резултирало потребом за брисање појединих постојећих такси и прописивање нових такси у складу са изменама наведеног прописа. Поред наведеног врши се и усклађивање са Законом о изменама и допунама Закона о безбедности саобраћаја на путевима („Службени гласник РСˮ, бр. 62/23), па се прописују три нове таксе у Тарифном броју 41. за регистарске таблице за возила од историјског значаја (олдтајмере).

5. У области електронских комуникација врши се усклађивање са чланом 167. Закона о електронским комуникацијама који је у примени од 29.04.2023. год. и којим је прописано да привредно друштво и друго правно лице може да врши мерења и испитивања рада електронских комуникационих мрежа и услуга, припадајућих средстава, електронске комуникационе опреме, радио-опреме и терминалне опреме ако испуњава услове у погледу кадрова, опреме и простора. Министарство, на предлог Регулатора, ближе прописује услове које морају да испуњавају лица из става 1. овог члана, као и начин спровођења контроле испуњености прописаних услова, о чему доноси решење на захтев лица.

6. У области запошљавања, рада и социјалне политике врши се усклађивање са Законом о безбедности и здрављу на раду (,,Службени гласник РС”, број 35/23) којим је прописано пружање нових јавних услуга. С тим у вези у Тарифном броју 206а бришу се таксе за одређене делатности имајући у виду да је одредбама члана 21. став 4. Закона о безбедности и здрављу на раду сужен број делатности за које је потребно утврдити испуњеност прописаних услова у области безбедности и здравља на раду. Такође, у одредбама члана 71. Закона о безбедности здрављу на раду прописано је да се за обављање послова безбедности и здравља на раду из члана 50. тог закона и послова одговорног лица полаже одговарајући стручни испит, као и за обављање послова координатора за безбедност и здравље на раду у фази израде пројекта и координатора за безбедност и здравље на раду у фази извођења, за које се прописује такса. Поред тога, прописује се такса за обављање одговарајућих послова безбедности и здравља на раду, за које министар надлежан за послове рада решењем издаје, односно обнавља лиценцу чиме се врши усклађивање са одредбама члана 72. Закона о безбедности и здрављу на раду.

7. У области превоза у друмском саобраћају брише се такса за оверу техничке документације за извођење радова на периодичном одржавању државних путева и тиме врши усаглашавање са Законом о путевима („Службени гласник РСˮ, бр. 41/18 и 95/18 - др. закон) којим термин „периодично одржавањеˮ престаје да се примењује, услед чега престаје и могућност наплате ове таксе.

8. У области заштите животне средине врши се усклађивање са чл. 26, 29. и 66. Закона о климатским променама („Службени гласник РСˮ, бр. 26/21) којим је уређено да се за подношење захтева и издавање дозволе за емисију гасова са ефектом стаклене баште (GHG) оператору постројења плаћа републичка административна такса, па се уређује такса за издавање наведеног списа надлежног органа. Поред тога, врши се поједностављење административног поступка за решење којим се утврђује испуњеност услова за вршење мониторинга (мерење емисије и нивоа загађујућих материја у ваздуху), па се с тим у вези смањује прописана такса за 50% у односу на тренутну вредност. Наведеним се врши делимично усаглашавање са Програмом за поједностављење административних поступака и регулативе „е-Папирˮ за период 2023-2025. године.

9. У области културе додаје се нова област за списе и радње за услуге давања одобрења надлежног органа за коришћење имена и лика културног добра у комерцијалне сврхе, односно за давање сагласности за коришћење речи: „музејˮ у називу других правних лица и предузетника, чиме се врше усклађивања са Законом о културном наслеђу („Службени гласник РСˮ, број 129/21), односно Законом о музејској делатности („Службени гласник РСˮ, бр. 35/21 и 96/21).

Поред наведеног, додаје се нови тарифни број којим се прописује износ таксе за издавање месечне и годишње ловне карте, која је до сада била прописана Законом о дивљачи и ловству („Службени гласник РС”, бр. 18/10 и 95/18-др. закон) као накнада, а по својој суштини представља таксу, чиме се врши усклађивање са чланом 17. Закона о буџетском систему.

*• Разматране могућности да се проблеми реше и без доношења Закона*

Имајући у виду да су предложена решења законска материја, уређивањем материје републичких административних такси законом, даје се допринос правној сигурности и уједно обезбеђује транспарентност у вођењу таксене политике, и с тим у вези нема могућности да се проблеми реше без доношења закона.

*• Зашто је доношење Закона најбољи начин за решавање проблема?*

Доношење овог закона је најбољи начин за решавање проблема, из разлога што се ради о законској материји коју је једино и могуће мењати и допуњавати одговарајућим изменама и допунама закона.

Поред тога, уређивањем материје републичких административних такси Законом, даје се допринос правној сигурности и уједно обезбеђује транспарентност у вођењу таксене политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Уређује се ослобођење и за списе и радње у поступцима вођења регистра пољопривредних газдинстава, списе и радње у поступцима остваривања права на рефакцију плаћене акцизе на деривате нафте које се као моторно гориво користи у пољопривредне сврхе, чиме се уједначава поступање у вези (не)плаћања таксе за све поступке које спроводи Управа за аграрна плаћања по захтевима регистрованих пољопривредних газдинстава (остваривања права на субвенције).

Уз члан 2.

Овим чланом се прописују таксе за решење по захтеву за упис у регистар овлашћења за вршење мерења и испитивања, за упис промене података у регистар, по жалби на решење о одбијању захтева за упис у регистар и по захтеву за брисање из регистра чиме се врши усаглашавање са одредбама члана 167. Закона о електронским комуникацијама. Наиме, о испуњености услова правног лица за вршење мерења и испитивања рада електронских комуникационих мрежа и услуга, припадајућих средстава, електронске комуникационе опреме, радио-опреме и терминалне опреме ако испуњава услове у погледу кадрова, опреме и простора, Министарство, на предлог Регулатора, доноси решење. Овлашћење за вршење мерења и испитивања може се одузети ако се накнадно утврди да привредно друштво и друго правно лице не испуњава прописане услове или ако се утврди да је решење издато на основу неистинитих и нетачних података.

Уз члан 3.

Уређује се такса за издавање путне исправе у складу са прописима о азилу и привременој заштити (у мањем износу од таксе која се плаћа за издавање путне исправе за избеглице) у циљу усклађивања са Законом о азилу и привременој заштити, као и новим решењима која би омогућила тим лицима да се растерете трошкова.

Брише се издавање дозволе за привремени боравак до три месеца имајући у виду да је изменама и допунама Закона о странцима прописано да се привремени боравак може одобрити до три године.

Поред наведеног прописује се такса за издавање јединствене дозволе, чиме се врши усклађивање са чланом 22. Закона о странцима, као и такса за персонализацију документа биометријске боравишне дозволе странцу.

Брише се такса за налепницу одобреног сталног настањења имајући у виду да се издаје биометријска лична карта која постаје дозвола за стални боравак странца у Републици Србији.

Поред тога, прописује се такса за жалбу на решење о одбијању, односно одбацивању захтева за издавање јединствене дозволе. Висина таксе је утврђена у предложеном износу имајући у виду да о испуњености услова и утврђеном чињеничном стању у поступку по жалби одлучује више државних органа.

У Напомени уз Тарифни број 37. став 5. прецизира се да се привремени боравак одобрава страном држављанину по основу спајања породице са држављанином Републике Србије, чиме се врши терминолошко усклађивање са одредбом члана 3. тачка 18) Закона о странцима прописано је да је спајање породице улазак и боравак чланова уже породице држављанина Републике Србије или странца који законито борави на територији Републике Србије у циљу очувања јединства породице.

Висине такси утврђене су применом Правилника о методологији и начину утврђивања трошкова пружања јавне услуге („Службени гласник РСˮ, бр. 14/13, 25/13 - исправка, 99/13, у даљем тексту: Правнилник о методологији).

Уз чл 4. и 5.

Прописује се такса за металне таблице којима се обавља тестирање аутономног возила, са роком важења од једне године (пар) имајући у виду да је Законом о изменама и допунама Закона о безбедности саобраћаја на путевима („Службени гласник РСˮ, бр. 76/23) дефинисана аутономна вожња и предвиђено издавање дозволе за тестирање аутономног возила (до сада се наплаћивала такса за одобрење за вршење пробне вожње).

Поред наведеног врши се и усклађивање са Законом о изменама и допунама Закона о безбедности саобраћаја на путевима („Службени гласник РСˮ, бр. 62/23), па се прописују три нове таксе у Тарифном броју 41. за регистарске таблице за возила од историјског значаја (олдтајмере).

С тим у вези, прописује се и такса за решење по захтеву за одобрење за тестирање аутономног возила.

### Уз члан 6.

### Предложена је измена висине две таксе у делу IX. списи и радње у царинском поступку које се односе на oргaнизoвaњe и пoлaгaњe, односно поновно полагање стручнoг испитa зa зaступaњe у цaринскoм пoступку, односно поправног стручног испита из једне или две области, имајући у виду да тренутна висина такси не може да покрије укупне трошкове полагања испита (повећани су трошкови рада (чланова испитне комисије), одржавања рачунарске опреме, потрошног материјала). Висине такси утврђене су применом Правилника о методологији.

Уз члан 7.

Вредност таксе у Тарифном броју 64а став 9. се мења, због великог обима документације која се доставља и која се процењује, као и временског периода трајања поступка. Поступак се односи на процену активне супстанце, односно основне супстанце коју средство за заштиту биља садржи, процену да ли је средство за заштиту биља регистровано у складу са јединственим начелима, као и да се утврди да ли за приложену примену средства за заштиту биља постоје упоредиви услови битни за примену у земљи у којој су регистрована са условима у Републици Србији, у смислу пољопривредне производње, здравственог стања биља и животне средине, укључујући и климатске услове. Имајући у виду да се цео поступак спроводи углавном административно, ангожавањем запослених и да се ради о врло сложеном поступку, који захтева виши ниво знања, а такође имајући у виду да се на овај начин добија регистрација за средство за заштиту биља без извршених додатних огледа, испитивања и процена, трошкови за подносиоца захтева, тј. страног произвођача, су знатно јефтинији, а поступак је бржи, а оптерећење запослених услед обављања ових послова је знатно веће, због чега је неопходно у складу са реалним вредностима повећати износ такси.

На основу члана 16. Закона о средствима за заштиту биља донет је Правилник о документацији која се доставља у поступку признавања регистрације средства за заштиту биља на основу регистрације која је извршена у некој другој земљи („Службени гласник РС”, број 3/20), којим је прописана документација која се доставља у поступку признавања, услед чега је повећан обим документације која се доставља, па самим тим и обим посла запослених. Пострегистрациона контрола средстава за заштиту биља обухвата:

1) контролу квалитета формулација средстава за заштиту биља регистрованих у Републици Србији, како би се утврдило да ли су њихове физичке, хемијске и техничке особине у сагласности са процењеним, односно регистрованим особинама;

2) мониторинг остатака средстава за заштиту биља у храни и храни за животиње, као процена изложености потрошача средствима за заштиту биља путем хране и хране за животиње које служе за производњу хране.

У Напомени уз Тарифни број 64а врше се терминолошка усаглашавања са чланом 16. Закона о средствима за заштиту биља („Службени гласник РС”, бр. 41/09 и 17/19), а која се односе на поступак регистрације средстава за заштиту биља на основу регистрације која је извршена у некој другој земљи.

### Висине такси утврђене су применом Правилника о методологији.

Уз члан 8.

Овим чланом прописују се републичке административне таксе за извршена лабораторијска испитивања у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала у Дирекцији за националне референтне лабораторије и тиме врше усклађивање са чланом 71. Закона о безбедности хране (Службени гласник РС, бр. 41/09 и 17/19).

Дирекција за националне референтне лабораторије обавља послове лабораторијског испитивања, односно послове у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала у складу са Законом о безбедности хране (члан 19. став 1); Правилником о ветеринарско-санитарним условима, односно општим и посебним условима за хигијену хране животињског порекла, као и о условима хигијене хране животињског порекла („Службени гласник РС”, бр. 25/11 и 27/14); Правилником о квалитету сировог млека („Службени гласник РС”, број 106/17); Правилником о максимално дозвољеним количинама остатака средстава за заштиту биља у храни и храни за животиње („Службени гласник РС”, број 91/22); Правилником о максималним концентрацијама одређених контаминената у храни („Службени гласник РС”, бр. 81/19, 126/20, 90/21, 118/21 и 127/22); Правилником о мерама откривања, спречавања ширења и сузбијања штетног организма *Ralstonia Solanacearum (smith) yabuuchi et al.* проузроковача мрке трулежи кртола кромпира и бактеријског увенућа кромпира и парадајза, начину одређивања граница зараженог, угроженог и подручја без штетног организма, условима за окончање наложених мера, као и начину обавештавања о предузетим мерама и престанак мера („Службени гласник РС”, број 107/09); Правилником о мерама за откривање, спречавање ширења и сузбијање штетног организма *Clavibacter michiganensis (smith) davis et al. spp. sepedonicus (spieckermann et kotthoff)* *davis et al*. роузроковача прстенасте трулежи кртола кромпира, начину одређивања граница зараженог, угроженог и подручја без штетних организама, условима за окончање наложених мера, као и начину обавештавања о предузетим мерама и престанак мера („Службени гласник РС”, број 103/09); Правилником о квалитету семена пољопривредног биља („Службени лист СФРЈ”, бр. 47/87, 60/87, 55/88, 81/89, „Службени лист СРЈ”, бр. 16/92, 8/93, 21/93, 30/94, 43/96, 10/98, 15/01, 58/02, „Службени гласник РС”, бр. 23/09, 64/10, 72/10, 34/13 и 3/23).

Висина таксе је утврђена према трошковима лабораторијског испитивања и усклађена је са Правилником о методологији. Приликом утврђивања висине трошкова примењен је коефицијент доступности, с обзиром на то да се ова услуга односи на тачно одређен број субјеката, и то на произвођаче и увознике хране уписане у одговарајуће регистре, као и на произвођаче млека.

Уз члан 9.

Овим чланом уређује се да се прописани износ таксе односи на све случајеве промене намене шума и шумског земљишта. Напомињемо да вредност износа таксе није мењана.

С тим у вези бришу се појединачно наведени случајеви промене намене шума и шумског земљишта за које се плаћа такса.

Уз члан 10.

Брише се део одредбе у Тарифном броју 91в из разлога што је уништавање подмлатка и сакупљање семена строго заштићених и заштићених врста шумског дрвећа забрањено и није прописано као поступак који води орган било којим прописом. Напомињемо да износ таксе није промењен.

Уз члан 11.

Овим чланом додаје се нов тарифни број којим се прописује износ таксе за издавање месечне и годишње ловне карте, која је до сада била прописана Законом о дивљачи и ловству („Службени гласник РС”, бр. 18/10 и 95/18-др. закон) као накнада, а по својој суштини представља таксу.

Уз члан 12.

Овим чланом се у Тарифном броју 135. Закона бришу тач. 14а)-14в) имајући у виду да су поступци и радње за које је тим тачкама прописана такса садржани у тачки 14).

Поред тога, додаје се тачка 18) којом се прописује такса за измену решења на захтев странке.

Уз члан 13.

Овим чланом се мења Тарифни број 140. Закона, и уређује да се приликом утврђивања испуњености услова и захтева утврђених техничким прописима, прописима о заштити од пожара и експлозија, као и прописима о заштити животне средине и утврђивања испуњености прописаних услова у погледу стручног кадра за обављање енергетске делатности, спроводе инспекцијски надзори за утврђивање законитости (до сада су се израђивали извештаји о испуњености услова), и израђују записници о инспекцијском надзору са утврђеним чињеничним стањем. Такође, више се не утврђује испуњеност услова и захтева утврђених прописима о енергетској ефикасности. Наведеним изменама врши се усклађивање са чл. 22. и 28. Закона о енергетици.

Уз члан 14.

Овим чланом врши се брисање става 1. Тарифног броја 141. Закона, којим је утврђен износ таксе за захтев за издавање решења о стицању статуса привременог повлашћеног произвођача електричне енергије имајући у виду да се статус привременог повлашћеног произвођача стиче путем аукција

Уз члан 15.

Овим чланом брише се такса за оверу техничке документације за извођење радова на периодичном одржавању државних путева (0,2% од предрачунске вредности радова), имајући у виду да доношењем Закона о путевима („Службени гласник РСˮ, бр. 41/18 и 95/18 - др. закон) термин „периодично одржавањеˮ престаје да се примењује. Престанком примене овог термина престаје и могућност наплате ове таксе.

Одредба „периодично одржавањеˮ се односи само на преостале радове у оквиру Пројекта рехабилитације путева и унапређења безбедности саобраћаја као што је уређено чланом 116. Закона о путевима. Ови радови се финансирају из зајма Европске инвестиционе банке и Европске банке за обнову и развој (зајмопримац је Република Србија), као и субвенција из републичког буџета.

Уз члан 16.

Овим чланом у Тарифном броју 175. тач. 4) и 5) Закона, врши се усклађивање са Законом о иновационој делатности имајући у виду да се почев од 1.01.2023. године успоставља нови регистар субјеката националног иновационог система који води Фонд за иновациону делатност. Према томе, измене се врше ради омогућавања спровођења поступака уписа иновативних субјеката. Ове таксе је до сада наплаћивало Министарство надлежно за научноистраживачку и иновациону делатност.

Поред тога, у Тарифном броју 175. додаје се тачка 7) којом се прописује такса за подношење захтева за упис у регистар субјеката националног иновационог система развојно-производног центра, истраживачко-развојног центра, иновационог центра, центра за трансфер технологија, научно-технолошког парка и пословних анђела у циљу усклађивања са чланом 5. Правилника о регистру субјеката националног иновационог система („Службени гласник РСˮ, бр. 143/22). Висина таксе је утврђена према трошковима лабораторијског испитивања и усклађена је са Правнилник о методологији.

Уз члан 17.

Овим чланом прописују се таксе за списе и радње за услуге давања одобрења надлежног органа за коришћење имена и лика културног добра у комерцијалне сврхе, односно за давање сагласности за коришћење речи: „музејˮ у називу других правних лица и предузетника, чиме се врше усклађивања са чланом 105. став 1. Закона о културном наслеђу („Службени гласник РСˮ, број 129/21), односно чланом 3. став 2. Закона о музејској делатности („Службени гласник РСˮ, бр. 35/21 и 96/21). Висина таксе је утврђена према трошковима лабораторијског испитивања и усклађена је са Правнилник о методологији.

Уз члан 18.

Овим чланом се мења Тарифни број 191. Закона тако што се издваја поступак за доношење решење којим се утврђује испуњеност услова за мерење емисије и нивоа загађујућих материја у ваздуху и такса се плаћа у износу умањеном за 50% у односу на до сада прописану.

Уз члан 19.

Овим чланом уређује се такса за подношење захтева и издавање дозволе за емисију гасова са ефектом стаклене баште (GHG) оператору постројења. Висина таксе уређена је у складу са Правилником о методологији. Наведеним се врши усклађивање са чл. 26, 29. и 66. Закона о климатским променама (Службени гласник РС, бр. 26/21), којим је прописано да оператор постројења подноси Министарству заштите животне средине захтев за издавање дозволе која се издаје у року од највише четири месеца од пријема захтева, на основу позитивне оцене Агенције за заштиту животне средине да је план мониторинга израђен у складу са прописима и да је оператер постројења у стању да обезбеди мониторинг и извештавање о емисијама GHG.

Уз члан 20.

Овим чланом брише се Тарифни број 205. у циљу усаглашавања са Тарифним бројем 37. Закона и Закона о странцима.

Уз члан 21.

Овим чланом предлажу се измене у циљу усаглашавања са новим Законом о безбедности и здрављу на раду у Тарифном броју 206а, па је тач. 1) и 4) сужен број делатности за које се утврђује испуњеност прописаних услова у области безбедности и здравља на раду пре почетка обављања делатности послодавца, а тач. 2. и 3. бришу се.

Уз члан 22.

Овим чланом предложена је измена Тарифног броја 207а у циљу усаглашавања са чланом 71. Закона о безбедности и здрављу на раду и прописује се износ такси за полагање стручних испита за сва лица која обављају послове у области безбедности и здравља на раду. Висина таксе је утврђена је у складу са Правилником о методологији.

Уз члан 23.

Чланом 23. врши се измена Тарифног броја 207в у циљу усаглашавања са чланом 72. Закона о безбедности и здравља на раду и прописује се износ такси за издавање и обнављање лиценци саветнику за безбедност и здравље на раду; сараднику за безбедност и здравље на раду; координатору за безбедност и здравље на раду у фази израде пројекта, односно у фази извођења радова; одговорном лицу као и правном лицу и предузетнику за обављање послова прегледа и провере опреме за рад и прегледа и испитивања електричних и громобранских инсталација; одговорном лицу као и правном лицу за обављање послова испитивања услова радне средине, односно хемијских и физичких штетности (осим јонизујућих зрачења), микроклиме и осветљености; одговорном лицу за обављање послова; правном лицу и предузетнику за обављање послова безбедности и здравља на раду. Висина такси утврђена је у складу са Правилником о методологији.

Уз чл. 24-27.

Чланом 24. у Тарифном броју 215б став 3. тачка 3) повећава се висина таксе за уверење о подацима последњег стања у катастру непокретности са 780,00 на 1.200,00 динара.

Поред тога повећава се такса у Тарифном броју 215б став 3. тачка 6) за уверење о удаљености објекта у којем се приређују игре на срећу од зграде образовних установа (основних и средњих школа) са 2.540,00 на 10.000,00 дин.

Такође, се повећавају таксе у Тарифном броју 215б став 3. тач. 7) и 8) за уверење о непокретностима уписаним у геодетско катастарски информациони систем, на територији Републике Србије, за једно лице, односно за извештај о непокретностима уписаним у геодетско катастарски информациони систем, на територији Републике Србије, за једно лице (такса је до 10 лица износила 410,00 динара а предложено је 360,00 динара по лицу).

Уређује се да се не плаћа такса за промену података о уписаном имаоцу права ако се захтев односи на упис јединственог матичног броја грађана (ЈМБГ) или на промену података о уписаном ЈМБГ.

У Тарифном броју 215д став 2. тачка 2) повећава се такса за издавање исправе листа водова – за имаоца права по воду (тренутно такса за један вод износи 1.070,00 дин. а за сваки следећи вод 400,00 дин. а предложено је да се такса за имаоца права по воду плаћа 930,00 динара). Такође, повећава се такса у Тарифном броју 215д став 2. тачка 3) за издавање исправа за копију катастарског плана водова, по dm2 са 900,00 на 1.200,00 динара.

У Тарифном броју 215и измењен је начин плаћања таксе за увид у базу података катастра непокретности , која се плаћала за 0-20 упита месечно у износу од 2.360,00 динара и за сваки наредни упит 110,00 динара по упиту, а предложено је да се уместо месечно утврђује на годишњем нивоу а највише до 240 упита у износу од 28.320,00 динара, а за сваки појединачни упит 120,00 динара.

У Тарифном броју 215и у Напомени уређује се ослобођење за обраду захтева за електронски поднете захтеве за услуге интегрисане кроз систем РГЗ ИД и еПлаћање, не плаћа се такса за, као и за електронски поднете захтеве за услуге интегрисане са налогом еУправе.

Поред тога, у Тарифном броју 215м предложено је повећање таксе за ангажовање стручњака Републичког геодетског завода за остале послове који се обављају у канцеларији, по сату са 430,00 на 800,00 динара.

Повећања такси у наведеним Тарифним бројевима предложена је из разлога што послови захтевају ангажовање посебно обученог кадра, доста времена и коришћење технолошких ресурса (нпр. специјализовани техничко-технолошки софтвер који захтева константно одржавање и контролисање, повећане трошкове рада запослених). Висина такси утврђена је у складу са Правилником о методологији.

Уз члан 28.

Уређује се начин плаћања таксене обавезе која је настала, а није плаћена до дана ступања на снагу овог закона.

Уз члан 29.

Предлаже се усклађивање динарских износа такси из овог закона, у 2024. години применом индекса потрошачких цена, према подацима републичког органа надлежног за послове статистике, за период од првог дана наредног месеца од дана ступања на снагу овог закона до 30. априла 2024. године, као и да се заокруживање врши тако што се износ до пет динара не узима у обзир, а износ преко пет динара заокружује на десет динара.

Уз члан 30.

Ступањем на снагу овог закона престаје да важи одредба закона на основу којих је вршена наплата трошкова поступања органа.

Уз члан 31.

Прописује се да закон ступа на снагу осмог дана од дана објављивања у „Службеном гласнику Републике Србије, осим одредаба чл. 8. и 11, које ће се примењивати од 1. јануара 2024. године и одредбе члана 20. овог закона, које ће се примењивати почев од 1. фебруара 2024. године.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

*1. Кључна питања за анализу постојећег стања и правилно дефинисање промене која се предлаже*

*1) Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.*

Показатељи који се прате у области републичких административних такси, а који представљају успешност спроведених циљева огледају се у несметаном спровођењу административних поступака надлежних органа, и одмеравању висине таксе у складу са трошковима органа за спровођење одговарајућег поступка. Такође, прати се доступност услуга органа грађанима и привреди.

Изменама и допунама Закона о републичким административним таксама се спроводио Програм за поједностављење административних поступака и регулативе „е-Папир” за период 2019 - 2021. године - Акциони план за спровођење Програма за поједностављење административних поступака и регулативе „е-Папир” за период 2020-2021. године (у даљем тексту: Акциони план). Извршеним изменама закона, на основу достављених иницијатива надлежних органа који су спровели оптимизацију административних поступка који се рефлектују на измену висине трошкова привреде и грађана тј. прописане висине таксе делимично је испуњен посебан циљ 3. Акционог плана: Поједностављење административних процедура и успостављање система за континуирано мерење и праћење административних трошкова привреде и грађана - Мера 1.3. - Оптимизација административних поступака.

*2) Који су важећи прописи и документи јавних политика од значаја за промену која се предлаже и у чему се тај значај огледа?*

За промену која се предлаже од значаја је Закон о републичким административним таксама, имајући у виду да је тим законом, између осталог уређена висина републичких административних такси, као и права на ослобођење од плаћања истих.

3) *Да ли су уочени проблеми у области и на кога се они односе? Представити узроке и последице проблема.*

У области републичких административних такси уочено је да је неопходно спровести измене које би омогућиле усклађивање тог прописа са изменама и допунама закона које су извршене од последњих измена Закона а које су резултирале увођењем нових административних поступака, оптимизацијама постојећих административних поступака, односно престанком вршења одређених административних поступака. Поред тога, уочена је потреба за прецизирањем назива одређених административних поступака за које је прописана такса, како би се недвосмислено могло утврдити за који поступак се наплаћује такса. Према томе неопходно је спровести предложене измене Закона како би се ускладила висина таксе са стварним трошковима органа, како би се ускладили списи и радње за које је прописана висина такси са списима и радњама органа који су прописани одговарајућим законом, као и да би се брисали списи и радње органа који се не примењују.

Уочено је да је неопходно да се изврши усаглашавање са чланом 71. Закона о безбедности хране („Службени гласник РСˮ, бр. 41/09 и 17/19) да би се обезбедила пуна примена административних поступака за извршена лабораторијска испитивања у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала у Дирекцији за националне референтне лабораторије:

Такође, у области науке, технолошког развоја и иновација неопходно је прописати нове таксе ради омогућавања поступка уписа иновативних субјеката у регистар, чиме се врши усклађивање са Законом о иновационој делатности („Службени гласник РСˮ, бр. 129/21) којим је уређено да се почев од 1. јануара 2023. године, успоставља нови регистар субјеката националног иновационог система који води Фонд за иновациону делатност.

У области унутрашњих послова уочена је потреба да се бришу таксе за издавање привременог боравка до 90 дана, а да је неопходно да се пропише такса за одобравање јединствене дозволе за боравак и рад страним држављанима чиме се врши усклађивање са Законом о изменама и допунама Закона о странцима.

У области електронских комуникација врши се усклађивање са чланом 167. Закона о електронским комуникацијама. („Службени гласник РС”, бр. 35/23), од 29.04.2023. год. па се прописују таксе за решење по захтеву за упис у регистар овлашћења за вршење мерења и испитивања, за упис промене података у регистар, по жалби на решење о одбијању захтева за упис у регистар и по захтеву за брисање из регистра којим је прописано да привредно друштво и друго правно лице може да врши мерења и испитивања рада електронских комуникационих мрежа и услуга, припадајућих средстава, електронске комуникационе опреме, радио-опреме и терминалне опреме ако испуњава услове у погледу кадрова, опреме и простора. Министарство, на предлог Регулатора, ближе прописује услове које морају да испуњавају лица из става 1. овог члана, као и начин спровођења контроле испуњености прописаних услова, о чему доноси решење на захтев лица.

*4) Која промена се предлаже? Да ли је промена заиста неопходна и у ком обиму?*

У циљу усклађивања са изменама закона који су донети од последњих измена Закона (Законом о иновационој делатности, Законом о странцима, Законом о електронским комуникацијама, Законом о безбедности хране) којима је уређено да се за одређене списе и радње, односно административне поступке наплаћује такса, неопходно је да се пропише 27 нових такси за лабораторијска испитивања Дирекције за националне референтне лабораторије, 2 нове таксе у области министарства унутрашњих послова за издавање јединствене дозволе односно жалбу о одбијању тог захтева, 4 нове таксе у вези са уписом у регистар овлашћења за вршење мерења и испитивања који се води у складу са законом којим се уређују електронске комуникације, 4 нове таксе за утврђивање испуњености прописаних услова, односно издавања или обнављања лиценце за обављање послова у области безбедности и здравља на раду. Наведено је неопходно ради омогућавања пуне примене административних поступака који су прописани наведеним законима са којима се врши усклађивање, као и да би се обезбедило покриће трошкова органа за пружене услуге.

5) *На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.*

Предложена промена из члана 1. Закона, утицаће на лица која су носиоци регистра пољопривредних газдинстава тако што ће их растеретити такси у поступцима вођења регистра пољопривредних газдинстава, као и пољопривреднике за списе и радње у поступцима остваривања права на рефакцију плаћене акцизе на деривате нафте које се као моторно гориво користи у пољопривредне сврхе.

Измене у члану 2. Закона утицаће на субјекте уписа у регистар овлашћења за вршење мерења и испитивања који се води у складу са законом којим се уређују електронске комуникације.

Измене у члану 3. Закона утицаће на стане држављане који подносе захтев за привремени боравак и дозволу за рад у смислу поједностављења поступка, а таксе се наплаћују у износима по којима су се до сада наплаћивале. Трошкови страним држављанима ће се повећати у износу од 2.000,00 динара за персонализацију документа биометријске боравишне дозволе, као и за износ таксе за жалбу на решење о одбијању, односно одбацивању захтева за издавање јединствене дозволе – 10.000,00 динара. Смањиће се трошкови избеглица за издавање путне исправе која се издаје у складу са прописима о азилу и привременој заштити.

Измене у члану 4. закона утицаће на лица која су власници олдтајмера, имајући у виду да се прописују таксе за регистрацију истих (1.310,00 динара за регистарске таблице, односно посебну задњу регистарску таблицу).

Измене у члану 6. Закона утицаће на повећање трошкова лицима која врше полагање, односно поновно полагање, стручних испита за заступање у царинском поступку за 4.040,00 динара (такса се са 33.660,00 повећава на 37.700,00 динара), односно поправног стручног испита из једне или две области за 3.780,00 динара (такса се са 21.120,00 повећава на 24.900.00 динара).

Измене у члану 7. утицаће на повећање трошкова лица којима се признаје регистрација средстава за заштиту биља (признавање већ извршене регистрације у иностранству).

Измене у члану 8. неће имати утицаја на повећавање трошкова лица која врше лабораторијска испитивања код Дирекције за националне референтне лабораторије, јер је извршено усклађивање са ценовницима лабораторијских испитивања која се врше од стране референтних лабораторија у складу са Конкурсом за лабораторијске анализе Управе за заштиту биља.

Изменама у члану 17. Закона, односно прописивање нове таксе за подношење захтева и издавање дозволе за емисију гасова са ефектом стаклене баште (GHG) утицаће на повећање трошкова оператору постројења, односно оператору ваздухопловства који подноси захтев Министарству заштите животне средине по изради плана мониторинга којим оператер постројења односно оператер ваздухоплова врши мониторинг емисија GHG из постројења односно ваздухопловних активности.

Изменама у члану 19. Закона, директне трошкове ће имати стручњаци из области безбедности и здравља на раду у висини републичке административне таксе од 3.000 динара по захтеву за издавање лиценце саветнику за безбедност и здравље на раду, сараднику за безбедност и здравље на раду, координатору за безбедност и здравље на раду у фази израде пројекта и координатору за безбедност и здравље на раду у фази извођења радова. Лиценцирање стручњака који обављају послове безбедности и здравља на раду допринеће подизању квалитета њиховог рада, а тиме и посредној контроли рада. За добијање лиценце која ће важити пет година, поред уплате таксе од 3.000 динара лице које има положен одговарајући стручни испит ће бити дужно да поднесе захтев за издавање лиценце на прописаном обрасцу који ће бити саставни део подзаконског прописа који ће уређивати начин и поступак издавања и обнављања лиценци. Прописивање лиценци физичким лицима побољшаће стање у области безбедности и здравља на раду из разлога што у досадашњој пракси ова лица нису сносила последице за нестручно обављање послова, осим у ретким ситуацијама када је било смртних повреда на раду, те ће увођењем лиценци бити постављени темељи за професионалан и одговоран приступ обављању послова, јер лиценца у случају несавесног и нестручног обављања послова може бити одузета. Увођење лиценци за физичка лица ће за последицу имати бољу контролу примене мера безбедности и здравља на раду, боље уређивање права, обавеза и одговорности код послодавца, што ће свеукупно утицати на смањење броја повреда на раду. На основу поседовања лиценце стручњака у овој области послодавци ће имати правну сигурност да су на одговарајући начин организовали послове безбедности и здравља на раду ангажовањем стручних кадрова, што је био проблем и у јавном и у приватном сектору из разлога што је према важећим прописима довољан доказ за обављање послова безбедности и здравља на раду положен стручни испит за који не постоји прописан услов поседовања одговарајућег степена и врсте стручне спреме. Саветници и сарадници за безбедност и здравље на раду треба да буду професије од посебног интереса за Републику Србију из разлога што је непосредан резултат њиховог рада заштита безбедности и здравља на раду запослених. Имајући у виду наведено, позитивни ефекти које ће имати увођење професионалног бављења пословима у области безбедности и здравља на раду оправдавају трошак од 3.000 динара на пет година за издавање лиценце. Изабрана опција не може да утиче на цене роба и услуга и животни стандард становништва, из разлога што нова регулатива додатно не оптерећује привреду већ подносиоца захтева за издавање, односно обнављање лиценце.

6) *Да ли постоје важећи документи јавних политика којима би се могла остварити жељена промена и о којим документима се ради?*

Не постоје важећи документи јавних политика којим би се могла остварити предложена промена.

7) *Да ли је промену могуће остварити применом важећих прописа?*

Предложену промену није могуће остварити применом важећих прописа, већ искључиво овим законом.

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

8) *Квантитативно (нумерички, статистички) представити очекиване трендове у предметној области, уколико се одустане од интервенције (statusquo).*

Законом о републичким административним таксама прописује се висина таксе за административне поступке органа. Приликом доношења закона и других прописа из надлежности органа прописује се обавеза плаћања таксе за списе и радње органа и тада се наводе и ефекти који се очекују приликом измена одговарајућих поступака (прописивања нових поступака за које се уводе нове таксе, односно брисање одговарајућих поступака који се не примењују).

Уколико се не би прихватиле предложене измене у области Министарства унутрашњих послова не би се повећали приходи у буџету Републике Србије за око 202.161.000,00 динара на годишњем нивоу (измене у вези такси за одобрење привременог боравка, односно административних поступака у вези тестирања аутономног возила), али се не би омогућило спровођење административних поступака надлежних органа.

Уколико би се одустало од интервенције у области царинског поступка приходи буџета би се умањили за 981.500,00 динара (просечан број захтева за полагање стручног испита, односно поновно полагање стручног испита у царинском поступку је 184 а разлика у износу такси је 4.040,00 динара по захтеву, просечан број пријава за организовање и полагање поправног стручног испита из једне или две области је 63 а разлика у износу такси је 3.780,00 динара).

Поред наведеног, када се не би прописала такса за послове лабораторијског испитивања, односно послове у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала које врши Дирекцијa за националне референтне лабораторије не би се наплатио приход буџета РС у износу од 69.179.000,00 динара (пројекција је извршена на основу броја урађених узорака на годишњем нивоу, по врсти анализе која се спроводи и висине таксе која је предложена за конкретан поступак), а највише до 200.696.800,00 на основу максималног капацитета Дирекције и под условом да Дирекција располаже већим средствима.

Уколико се не би утврдила такса за подношење захтева и издавање дозволе за емисију гасова са ефектом стаклене баште (GHG) приходи буџета не би се увећали за 4.648.700,00 динара.

9) *Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?*

У остваривању оваквих промена није нам познато искуство других држава.

**2. Кључна питања за утврђивање циљева**

*1) Због чега је неопходно постићи жељену промену на нивоу друштва? (одговором на ово питање дефинише се општи циљ).*

Неопходно је решити наведену промену у циљу усаглашавања предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа. Такође, неопходно је извршити усаглашавања са одредбама члана 17. ст. 1. и 2. Закона о буџетском систему, како би се рационалније управљало приходима од такси и омогућила контрола над висином такси.

*2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).*

Промене које се желе постићи доношeњем овог закона су стварање оптималних услова за пословање органа и привредних субјеката.

*3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?*

Доношење овог закона усклађено је са постојећим правним оквиром, а пре свега са приоритетним циљевима Владе у смислу ефикасније наплате непореских прихода.

*4) На основу којих показатеља учинка ће бити могуће утврдити да ли је дошло до остваривања општих односно посебних циљева?*

Несметано спровођење административних поступака је показатељ да су остварени општи, односно посебни циљеви.

**3. Кључна питања за идентификовање опција јавних политика**

*1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?*

„Status quo” опција није разматрана, водећи рачуна да би недоношењем овог закона поједини органи имали повећане трошкове а привредним субјектима се не би омогућило пружање ефикасне услуге органа. Такође, административни поступци прописани измењеним законима не би били усклађени са поступцима за које је прописана такса, а нови поступци не би могли да се спроведу или би се отежано спроводили.

Не постоје алтернативне мере за остварење циља имајући у виду да су предложена решења нормативна материја тако да нема могућности да се циљеви који се желе постићи реше без доношења овог закона.

*2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?*

Измена регулаторног оквира је основни услов који је потребно да буде испуњен како би се омогућило стварање адекватне подршке за постизање жељених циљева.

Не постоје друге опције за постизање жељене промене, имајући у виду да је неопходна измена регулаторног оквира с обзиром да су предложена решења нормативна материја.

*3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?*

*/*

*4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?*

Овим законом не уводе се организационе, управљачке и институционалне промене.

*5) Да ли се промена може постићи кроз спровођење информативно-едукативних мера?*

Ова промена се не може постићи кроз спровођење информативно-едукативних мера.

*6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?*

Имајући у виду да су предложена решења нормативна материја, нема могућности да се циљеви који се желе постићи реше без доношења овог закона, односно без интервенције надлежног пореског органа.

*7) Да ли постоје расположиви, односно потенцијални ресурси за спровођење идентификованих опција?*

Постоје административни капацитети.

*8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?*

Предложене измене овог закона омогућиће да се постигне жељена промена у смислу смањења трошкова и непотребног администрирања код појединих привредних субјекта, као и ефикаснија контрола од стране пореског органа и боља наплата пореза.

**4. Кључна питања за анализу финансијских ефеката**

*1) Какве ће ефекте изабранa опцијa имати на јавне приходе и расходе у средњем и дугом року?*

Предложене измене прописане овим законом имају за циљ да се омогући несметано функционисање пружања услуга органа, као и да се привреда и грађани не оптерете превисоким износима административних такси. Имајући у виду да се републичке административне таксе плаћају када заинтересовано лице захтева извршење одређене радње од стране органа, односно доношење списа, да је износ такси за одговарајуће списе и радње опредељен у односу на њихову сложеност, те да приход по том основу припада буџету Републике Србије, с једне стране, као и да Република Србија (између осталог) уређује и обезбеђује организацију и рад републичких органа, с друге стране, позитивне последице доношења овог закона огледају се, између осталог, у обезбеђењу средстава, као прихода Републике Србије, за подмирење трошкова органа насталих на захтев заинтересованих лица за издавање списа, односно за извршење радњи што би, кроз извршење буџета, требало да допринесе стварању услова за ефикаснији рад органа.

Очекивано је повећање прилива у области такси које наплаћује Министарство унутрашњих послова у буџету Републике Србије за око 203.563.000,00 динара на годишњем нивоу (измене у вези такси за одобрење привременог боравка, односно административних поступака у вези тестирања аутономног возила, односно регистрације олдтајмера).

Повећање таксе за полагање стручног испита у области царинског поступка утиче на повећање прихода буџета за 981.500,00 динара (просечан број захтева за полагање стручног испита, односно поновно полагање стручног испита у царинском поступку је 184 а разлика у износу такси је 4.040,00 динара по захтеву, просечан број пријава за организовање и полагање поправног стручног испита из једне или две области је 63 а разлика у износу такси је 3.780,00 динара).

Прописивање такса за послове лабораторијског испитивања, односно послове у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала које врши Дирекцијa за националне референтне лабораторије утиче на повећање прихода буџета РС у износу од 69.179.000,00 динара (пројекција је извршена на основу броја урађених узорака на годишњем нивоу, по врсти анализе која се спроводи и висине таксе која је предложена за конкретан поступак), а највише до 200.696.800,00 уколико би се користио максимални капацитет Дирекције и под условом да Дирекција располаже већим средствима.

Процењује се да ће предложено прописивање таксе заподношење захтева и издавање дозволе за емисију гасова са ефектом стаклене баште (GHG) утицати на повећање прихода буџета за 4.648.700,00 динара у првој години подношења захтева. Процена је извршена на основу процене броја оператера који су у обавези да поднесу захтев.

*2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?*

За спровођење овог закона није потребно обезбедити средства у буџету Републике Србије.

*3) Како ће спровођење изабране опције утицати на међународне финансијске обавезе?*

/

*4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?*

/

*Да ли је могуће финансирати расходе изабране опције кроз редистрибуцију постојећих средстава?*

/

*6) Какви ће бити ефекти спровођења изабране опције на расходе других институција?*

/

**5. Кључна питања за анализу економских ефеката**

*1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?*

Предложена промена из члана 1. Закона, утицаће на лица која су носиоци регистра пољопривредних газдинстава тако што ће их растеретити такси у поступцима вођења регистра пољопривредних газдинстава, као и пољопривреднике за списе и радње у поступцима остваривања права на рефакцију плаћене акцизе на деривате нафте које се као моторно гориво користи у пољопривредне сврхе.

Измене у члану 2. Закона утицаће на субјекте уписа у регистар овлашћења за вршење мерења и испитивања који се води у складу са законом којим се уређују електронске комуникације, за 41.760,00 динара по захтеву за упис у регистар.

Измене у члану 7. утицаће на повећање трошкова лица којима се признаје регистрација средстава за заштиту биља (признавање већ извршене регистрације у иностранству) за 42.920,00 динара по регистрацији.

Измене у члану 8. којима су прописане нове таксе неће утицати на повећавање трошкова лица којима Дирекција за националне референтне лабораторије врши лабораторијска испитивања имајући у виду да је извршено усклађивање висине таксе са ценовницима лабораторија које су изабране Конкурсом за лабораторијске и с њима повезане стручне послове у области дијагностике штетних организама и здравља биља.

Прописивање таксе за измену решења из области геологије и рударства привредни субјекти који поднесу захтев за измену решења имаће додатни трошак у износу од 19.100,00 динара.

Услед смањења броја делатности за које се врши утврђивање испуњености прописаних услова у области безбедности и здравља на раду делатност производње и флаширања воде за пиће, према површини радног и помоћног простора) као и делатност индустријске производње животних намирница, промета свежег меса и пружања услуга исхране у (угоститељском објекту, неће имати обавезу плаћања такси (брисане су таксе).

У области услуга Републичког геодетског завода привредни субјекти ће бити ослобођени таксе за електронски поднете захтеве за услуге интегрисане кроз систем РГЗ ИД и еПлаћање, као и за услуге интегрисане са налогом еУправе (износ таксе је 280,00 динара по захтеву).

Такса за подношење захтева и издавање дозволе за емисију гасова са ефектом стаклене баште (GHG) утицаће на повећање трошкова оператору постројења (правно лице или предузетник који у складу са прописима управљају постројењем, контролишу га, или су овлашћени за доношење економских одлука у вези са техничким функционисањем постројења), односно оператору ваздухопловства који подноси захтев Министарству заштите животне средине по изради плана мониторинга којим оператер постројења односно оператер ваздухоплова врши мониторинг емисија GHG из постројења односно ваздухопловних активности за износ прописане таксе по захтеву, односно решењу у укупном износу од 32.060,00 динара. С тим у вези, предвиђа се да ће утицај на функционисање привредних субјеката бити занемарив на годишњем нивоу.

Смањење таксе за решење којим се утврђује испуњеност услова за вршење мониторинга (мерење емисије и нивоа загађујућих материја у ваздуху) утицаће на смањење трошкова овлашћених правних лица која имају дозволу за мониторинг квалитета ваздуха у складу са Законом о заштити ваздуха („Службени лист РС”, бр. 36/2009, 10/2013 i 26/2021 –др.закон) за 7.550,00 динара.

*2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?*

Изабрана опција нема утицаја на конкурентност привредних субјеката на домаћем и иностраном тржишту.

*3) Да ли изабране опције утичу на услове конкуренције и на који начин?*

Предметни закон нема утицаја на услове конкуренције.

*4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?*

*/*

*5) Да ли изабрана опција утиче на друштвено богатство и његову расподелу и на који начин?*

*/*

*6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?*

/

**6. Кључна питања за анализу управљачких ефеката**

*1) Да ли се изабраном опцијом уводе организационе, управљачке или институционалне промене и које су то промене?*

Предметним законом не уводе се организационе, управљачке и институционалне промене.

*2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?*

Постојећа јавна управа има капацитета за спровођење изабране опције.

*3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?*

За реализацију изабране опције није потребно извршити реструктурирање постојећег државног органа нити било ког другог субјекта.

*4) Да ли је изабрана опција у сагласности са важећим прописима, међународним споразумима и усвојеним документима јавних политика?*

Изабрана опција је у сагласности са важећим прописима.

*5) Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?*

Изабрана опција омогућава транспарентност рада јавне управе имајући у виду да се истом утиче да се прописивање такси органа врши овим законом, што омогућава транспарентност рада јавне управе, смањења трошкова и непотребног администрирања код појединих органа али и привредних субјекта.

*6) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?*

/

**7. Кључна питања за анализу ризика**

*1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?*

За спровођење изабране опције обезбеђена је подршка свих кључних заинтересованих страна и циљних група. Потреба за прописивањем одређених мера предмет је континуираног интересовања заинтересованих лица. С тим у вези, спровођење изабране опције представља приоритет за доносиоце одлука у наредном периоду.

*2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?*

/

*3) Да ли постоји још неки ризик за спровођење изабране опције?*

/

***Информације о спроведеним консултацијама:***

У раду на Предлогу овог закона активно су учествовали представници органа и организација државне управе.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и приступ информацијама, како би се и на овај начин допринело остваривању циљева постављених доношењем овог закона.

Одредбама члана 41. став 3. Закона о планском систему Републике Србије („Службени лист РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Указујемо да током поступка доношења, Предлог закона због свог садржаја, односно природе предложених измена и допуна, није био предмет других консултација у складу са чланом 44. став 2. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени лист РС”, број 8/19).